KOPĪGS ZIŅOJUMS EIROPAS PARLAMENTAM UN PADOMEI Honkongas īpašās pārvaldes apgabals – 2011. gada ziņojums /* JOIN/2012/011 final */





KOPĪGS ZIŅOJUMS EIROPAS PARLAMENTAM UN PADOMEI Honkongas īpašās pārvaldes apgabals – 2011. gada ziņojums Ievads Kopš Honkongas nodošanas Ķīnas Tautas Republikai pirms gandrīz piecpadsmit gadiem Eiropas Savienība un tās dalībvalstis ir cieši sekojušas līdzi politiskajiem un ekonomiskajiem notikumiem Honkongas īpašās pārvaldes apgabalā (ĪPA). Lai pildītu 1997. gadā Eiropas Parlamentam sniegto apņemšanos, katru gadu tiek izdots ziņojums par attīstības tendencēm Honkongā. Šis ir četrpadsmitais šāda veida ziņojums, kas aptver notikumus 2011. gadā. Princips ,,viena valsts, divas sistēmas”, kas paredzēts Ķīnas un Lielbritānijas deklarācijā un Honkongas Pamatlikumā, 2011. gadā joprojām darbojās labi, jo Honkongas iedzīvotāju tiesības un pamatbrīvības arvien tiek ievērotas, tiesiskums aizsargāts un tirgus ekonomikas sistēma un uzņēmējdarbības vide saglabāta. ES un Honkongas divpusējās attiecības turpināja paplašināties, un to kulminācija bija Honkongas ĪPA galvenās amatpersonas vizīte ES iestādēs septembrī, kur viņš tikās ar priekšsēdētāju Van Rompeju. Eiropas Savienība piešķir lielu nozīmi Honkongas stabilitātei, ekonomiskajai labklājībai un demokrātiskai attīstībai. ES turpina stingri atbalstīt strauju un būtisku virzību uz mērķi – vispārējām vēlēšanām atbilstoši Honkongas ĪPA Pamatlikumam un Honkongas iedzīvotāju vēlmēm. Politiskie notikumi 2011. gadā turpinājās Honkongas konstitucionālās attīstības konsolidācija. Tika apstiprināti sekundārie tiesību akti par vēlēšanu reformu paketi, par ko tika panākta vienošanās 2010. gada jūnijā, un pirms apgabalu padomju vēlēšanām un paplašinātās vēlēšanu komitejas sastādīšanas, kura 2012. gada martā izraudzīsies nākamo galveno amatpersonu, notika sabiedriskā apspriešana un rūpīga sekošana līdzi plašsaziņas līdzekļos, un tika dots politisks impulss. Konstitucionālo un kontinentālo lietu sekretārs 2011. gada 22. jūlijā publicēja apspriešanās dokumentu par kārtību, kādā aizpildīt vakances Leģislatīvajā padomē. Līdz apspriešanās perioda beigām 2011. gada 24. septembrī saņemtajās atbildēs vairums respondentu uzskatīja, ka būtu jāsaglabā papildvēlēšanu sistēma, noraidot valdības sākotnējo priekšlikumu, ka vakances aizpildītu, ieceļot nākamo sarakstā iekļauto kandidātu. Pieņemšanas process tiks pabeigts 2011./2012. darbības gadā. Savā pēdējā politiskajā uzrunā From Strength to Strength 2011. gada 12. oktobrī galvenā amatpersona Donald Tsang uzsvaru pārbīdīja uz Honkongas sociālajiem uzdevumiem. Viņš norādīja uz mājokļiem par nepieejamām cenām, Honkongas iedzīvotāju straujo novecošanu un pieaugošajām mantiskā stāvokļa atšķirībām un solīja veikt pasākumus, lai uzlabotu dzīves kvalitāti kopumā. Apgabalu padomju vēlēšanas notika 2011. gada 6. novembrī. Tajās piedalījās 41,4 % balsstiesīgo iedzīvotāju, proti, 1,2 miljoni cilvēku. Demokrātiskā alianse Honkongas uzlabošanai un progresam (Democratic Alliance for the Betterment and Progress of Hong Kong, DAB) un Arodbiedrību federācija ieguva 165 vietas no 412; Demokrātiskais spārns ieguva tikai 47 vietas. Apgabalu padomju vēlēšanas sagatavoja augsni vairākām vēlēšanām, kas tiks rīkotas 2012. gadā, tostarp nākamajām Leģislatīvās padomes vēlēšanām 2012. gada septembrī, kurās šīm ievēlētajām apgabalu padomēm būs piecas jaunas funkcionālajiem vēlēšanu apgabaliem iedalītas vietas. Tika veikta izmeklēšana par iespējamiem pārkāpumiem vēlētāju reģistrācijā. 2011. gada 10. decembrī tika izveidota paplašinātā Vēlēšanu komiteja ar 1200 mandātiem, kuras locekļi tika izraudzīti no uzņēmējdarbības un profesionālajām nozarēm, pilsoniskās sabiedrības un politiķu vidus apgabala un leģislatīvās padomes līmenī, minētā komiteja 2012. gada martā vēlēs jauno galveno amatpersonu. Nodomu kandidēt uz galvenās amatpersonas amatu 2011. gada nogalē pauda divi kandidāti – 26. novembrī par to paziņoja bijušais galvenais sekretārs Henry Tang, bet 27. novembrī – bijušais Izpildpadomes vecākais loceklis Chun-Ying Leung. Šogad būtiski panākumi tika gūti Honkongas un Taivānas attiecībās – tās tika formalizētas un tika atvērti oficiāli biroji Taipejā un Honkongā. Taivāna 2011. gada jūlijā atvēra oficiālas pārstāvniecības biroju Honkongā – Taipejas Ekonomikas un kultūras biroju. Honkongas birojs Taipejā tiek dēvēts par Honkongas Ekonomikas, tirdzniecības un kultūras biroju. Turklāt Honkonga un Taivāna izvērš arvien plašāku divpusējo attiecību programmu, ietverot sadarbību tirdzniecības un ieguldījumu, aviācijas, muitas un kultūras jomā. Tiesiskuma un tiesu neatkarības saglabāšanai joprojām bija būtiska loma Honkongas ilgtermiņa labklājības nodrošināšanā. Pirmoreiz atklājot darbības gadu 2011. gada 10. janvārī, Pēdējās instances tiesas priekšsēdētājs Geoffrey Ma Tao-li uzsvēra tiesiskuma trīs pamatiezīmes Honkongā, proti, tādu likumu esamība, ar kuriem ievēro personu tiesības un cieņu; neatkarīga tiesu vara, kas sargā šos likumus, un pareiza tiesu organizācija. Honkongas tiesu sistēma aizvien aizsargā Honkongā pastāvošās tiesības un brīvības un nodrošina, ka ikviens bauda vienlīdzīgu attieksmi saskaņā ar likumu. Šogad tika pasludināti vairāki svarīgi spriedumi. Pēdējās instances tiesa 2011. gada 8. septembrī saskaņā ar interpretāciju, ko sniedza Nacionālā tautas kongresa Pastāvīgā komiteja saskaņā ar pamatlikuma 158. pantu, nosprieda, ka princips „viena valsts, divas sistēmas” neattiecas uz valsts imunitātes doktrīnu lietā FG Hemisphere pret Kongo un apstiprināja, ka ārvalsts komerciālās darbības nav pakļautas tiesvedībai Honkongā. Honkongas advokātu asociācija uzskatīja, ka šajā gadījumā nav runa par to, ka lēmums pārkāptu tiesu neatkarību. Lieta attiecās uz desmitiem gadu senu parādu 100 miljonu ASV dolāru apmērā, kurus Kongo Demokrātiskā Republika bija parādā ASV fondam FG Hemisphere. Pirmās instances tiesa 2011. gada 30. septembrī arī lēma, ka ārvalstu mājkalpotājiem būtu jāatļauj iesniegt pastāvīgas uzturēšanās atļaujas pieteikumu Honkongā. Valdība apstrīdēja nolēmumu, un šī lieta izraisīja plašas debates par vienlīdzīgu attieksmi pret ārvalstu mājkalpotājiem. Apelācijas tiesa atcēla Pirmās instances tiesas nolēmumu par Honkongas – Čžuhajas – Makao tilta būvniecību, dodot zaļo gaismu infrastruktūras projektam. Pirmās instances tiesa bija spriedusi, ka Vides aizsardzības departaments nav veicis paredzamās ietekmes uz vidi analīzi, un apturēja būvdarbus. 2011. gada laikā Honkongas iedzīvotāji aizvien īstenoja vārda un biedrošanās brīvību, kuru spilgtākā izpausme bija lielākā dalība ikgadējā 1. jūlija gājienā kopš 2004. gada. Notikumi ekonomikā un tirdzniecībā Honkongas ekonomikas stāvoklis 2011. gadā bija labs. Gada pirmajā pusē tā piedzīvoja stabilu izaugsmi, pateicoties pakalpojumu un preču lielapjoma eksportam, kā arī lielam vietējam pieprasījumam. Tomēr 2011. gada otrā pusē izaugsmes temps palēninājās, ņemot vēra ārējo apstākļu pasliktināšanos. IKP pieaugums 2011. gadā kopumā samazinājās par 5 % reālā izteiksmē pēc tam, kad 2010. gadā tas bija pieaudzis par 7 %. Darba tirgū bija pilnīga nodarbinātība, gada bezdarba līmenis bija 3,4 %. Inflācija būtiski pieauga līdz 5,3 %[1]. Cīņa pret inflāciju un īpašumu tirgus pārkaršanas riska mazināšana 2011. gada sākumā tika atzīta par Honkongas ekonomikas svarīgākajiem uzdevumiem. Tādēļ Honkongas ĪPA valdība ieviesa vairākus pasākumus, lai 2011.–2012. gada fiskālajā budžetā pretotos inflācijas ietekmei un novērstu nekustamā īpašuma tirgus pārkaršanu. Tostarp finanšu sekretārs ierosināja vienreizēju skaidras naudas izmaksu 6000 Honkongas dolāru apmērā visiem pastāvīgajiem iedzīvotājiem, kas ir 18 gadus veci vai vecāki, un atsauca savu sākotnējo ierosinājumu tādu pašu summu ieskaitīt katrā obligātā sociālā nodrošinājuma fonda kontā. Tiešas skaidras naudas izmaksas bija bezprecedenta gadījums Honkongas fiskālās politikas vēsturē. Honkongas ĪPA valdības fiskālais stāvoklis bija stabils, un tai bija ievērojamas rezerves, kas 2011. gada marta beigās sasniedza 595 miljardus Honkongas dolāru, kas ir līdzvērtīgi 34 % no IKP.[2] Sākoties 2011. gada otrai pusei, Honkongā bažas raisīja valsts parāda krīze eurozonā, neraugoties uz to, ka Honkongas bankas tā skāra ierobežotā apmērā. Īpašumu tirgū bija vērojama zināma konsolidācija, ņemot vērā piesardzīgāku attieksmi tirgū. Krasas izmaiņas piedzīvoja vērtspapīru tirgus – Hang Seng indekss gada beigās bija par 20 % zemāks nekā 2010. gadā[3]. Tāpat 2011. gadā strauju kritumu piedzīvoja Honkongas biržā piesaistītais kopējais pašu kapitāls[4]. Tomēr Honkonga trešo gadu pēc kārtas joprojām saglabāja pasaules līdera lomu ar IPO piesaistīto līdzekļu ziņā. Trīs galvenie 2010. gadā iesniegtie tiesību aktu priekšlikumi ekonomikas jomā, proti, minimālās algas likums, konkurences akts un likums un noteikumi par nodokļu informācijas apmaiņu 2011. gadā virzījās uz priekšu atšķirīgos tempos. Minimālās algas likums, kas nosaka, ka minimālā alga ir 28 Honkongas dolāri stundā, stājās spēkā 2011. gada 1. maijā. Pagājušajā gadā darba tirgū saglabājās labs stāvoklis, un tika panākta pilnīga nodarbinātība. Leģislatīvajā padomē turpinājās debates par sen gaidīto Konkurences aktu, pret kuru stingri iebilda uzņēmēji. 2011. gada oktobrī valdība ieviesa grozījumus sākotnējā priekšlikumā, cenšoties rast risinājumu saistībā ar dažām uzņēmēju paustajām bažām. Pēc tam, kad 2010. gada martā tika pieņemts tiesību akts par nodokļu informācijas apmaiņas kārtības saskaņošanu ar starptautiskajiem standartiem, Honkonga mazāk nekā divu gadu laikā ir parakstījusi 17 jaunus nodokļu nolīgumus ar trešām valstīm (tostarp ar vienpadsmit ES dalībvalstīm). Pirmo reizi Honkongas ĪPA lomai tika veltīta īpaša nodaļa Ķīnas 12. piecgades plānā (2011.-2015. g.). Šajā valsts attīstības stratēģijas plānā Ķīna apņemas saglabāt Honkongai starptautiska finanšu, tirdzniecības un pārvadājumu centra statusu un sniegt Honkongai atbalstu, lai tā darbotos kā RMB ārzonas centrs un starptautisks aktīvu pārvaldības centrs. Savas vizītes laikā Honkongā 2011. gada augustā Ķīnas premjerministra vietnieks Li Keqiang iepazīstināja ar pasākumu kopumu, kuru mērķis ir atbalstīt Honkongas finanšu pakalpojumu nozari. Šie pasākumi ietver iespēju ar ārvalstu tiešajiem ieguldījumiem (ĀTI) repatriēt RMB, RMB kvalificētu ārvalstu institucionālo ieguldītāju shēmu (RQFIIs) darbības uzsākšanu un RMB denominētu (valsts un korporatīvo) obligāciju emisijas paplašināšanu Honkongā. Jaunie pasākumi pakāpeniski paplašinās RMB fondu plūsmas iespējas starp Honkongu un Ķīnu un stiprinās Honkongu kā RMB ārzonas centru. Pagājušajā gadā RMB apgrozījums Honkongā strauji pieauga. Honkongā bija lielākais RMB likviditātes centrs ārpus Ķīnas, un tajā notika 84 %[5] no Ķīnas pārrobežu tirdzniecības norēķiniem, izmantojot RMB. RMB depozītu kopējā summa Honkongā 2011. gada beigās bija 588,5 miljardi, kas ir 86,9 % pieaugums salīdzinājumā ar 2010. gadu, bet RMB denominēto obligāciju kopējā emisija pārsniedza RMB 100 miljardus[6]. Tā kā Honkongai ir pieejamas īpašās zināšanas finanšu nozarē, stabila finanšu nozares infrastruktūra un – vēl jo svarīgāk – īpašas attiecības ar Ķīnu, sagaidāms, ka Honkongai arī turpmāk būs svarīga loma RMB starptautiskošanā turpmākajos gados. Ekonomiskā integrācija ar Guandunas provinci turpināja padziļināties, īstenojot Pamatnolīgumu par Honkongas un Guandunas sadarbību, kas tika parakstīts 2010. gadā. Turklāt 12. piecgades plānā tiek pausta apņēmība sniegt atbalstu Guandunai, lai tā uzņemtos izmēģinošu un vadošu lomu pakalpojumu nozaru atvēršanai attiecībā uz Honkongu, un aicināts ātri īstenot būtiskus sadarbības projektus starp Guandunu, Honkongu un Makao. Honkonga un Guanduna ir apņēmušās stiprināt sadarbību, lai attīstītu plašu jomu klāstu, piemēram, pārrobežu infrastruktūru, modernās pakalpojumu nozares, inovāciju un tehnoloģiju ražotājnozarēs, vidi un izglītību. Honkonga un Ķīna 2011. gada decembrī parakstīja astoto papildinājumu Ciešāku ekonomisko partnerattiecību nolīgumam (CEPA). Astotajā papildinājumā kopumā paredzēti 32 pakalpojumu liberalizēšanas un tirdzniecības un ieguldījumu veicināšanas pasākumi, no kuriem 15 attiecas uz RMB ārzonas darbībām. Tas arī atvieglo izcelsmes kritērijus preču tirdzniecībai, kā arī definīciju „Honkongas pakalpojumu sniedzēji”, sniedzot tiem labākas uzņēmējdarbības iespējas Ķīnā. Ieskaitot CEPA VIII papildinājuma pasākumus, kopumā ir paredzēts 301 liberalizācijas pasākums 47 pakalpojumu nozarēs. Premjerministra vietnieks Li Keqiang paziņoja, ka Ķīna līdz 2015. gada beigām pilnībā liberalizēs pakalpojumu nozares attiecībās ar Honkongu. Papildus CEPA Honkonga vairāk cenšas panākt divpusējos un reģionālos nolīgumus. 2011. gada jūnijā Honkonga un Eiropas Brīvās tirdzniecības asociācija (EBTA) parakstīja brīvas tirdzniecības nolīgumu (BTN). Honkongai tas ir trešais BTN līdztekus nolīgumiem ar Ķīnu un Jaunzēlandi. Ir sāktas sarunas par BTN arī ar Čīli. Ar Ķīnas atbalstu Honkonga ir izteikusi ASEAN vēlmi pievienoties Ķīnas un ASEAN brīvās tirdzniecības zonai. Vispārīgākā kontekstā Honkonga ir paziņojusi, ka tā arī turpmāk būs aktīva PTO un APEC locekle, lai īstenotu tirdzniecības un ieguldījumu liberalizāciju. Eiropas Savienības un Honkongas attiecības un sadarbība 2011. gadā turpināja paplašināties Eiropas Savienības un Honkongas divpusējās attiecības un sadarbība. Honkongai joprojām ir svarīga loma reģionā, un tā ir ES un kontinentālās Ķīnas starpniecības platforma tirdzniecības un ieguldījumu plūsmu jomā. ES 2011. gadā saglabāja savu pozīciju kā Honkongas otrā lielākā tirdzniecības partnere aiz kontinentālās Ķīnas. Honkonga bija sešpadsmitā lielākā ES tirdzniecības partnere. ES un Honkongas divpusējā tirdzniecība pastāvīgi pieauga par 8,8 %, 2011. gada pirmajos deviņos mēnešos sasniedzot 30 miljardus euro. Pēc kontinentālās Ķīnas un Britu Virdžīnu salām ES bija trešā lielākā ārvalstu ieguldītāja Honkongā; uz Eiropas Savienību attiecās 9,9 % no kopējā ārvalstu tiešo ieguldījumu (ĀTI) apjoma 2010. gadā. Honkongas ieguldījumi Eiropā ir turpinājuši pastāvīgi attīstīties, tas ir viens no galvenajiem Āzijas tiešo ieguldījumu avotiem. Neraugoties uz pasaules ekonomikas krīzi, Honkongā joprojām atrodas viena no lielākajām Eiropas uzņēmēju kopienām Āzijā, un tā turpina piesaistīt daudzus Eiropas pilsoņus dzīvei un darbam šajā apgabalā – to skaits 2011. gada beigās bija apmēram 31 930[7]. 2011. gada jūnijā Eiropas Savienībai Honkongā bija reģistrētas 454 reģionālās filiāles, 695 reģionālie biroji un 670 vietējie biroji[8], tādējādi ES apsteidz ASV un Japānu. Eiropas Savienības uzņēmumi pārstāv daudzas un dažādas nozares, galvenokārt finanšu un uzņēmējdarbības pakalpojumus, tirdzniecību, loģistiku, būvniecību un mazumtirdzniecību. ES uzņēmumi ir arī svarīgi tirgus dalībnieki Honkongas banku, apdrošināšanas un vērtspapīru nozarē. Honkonga arī kalpo kā būtisks mezgls tiešo ārvalstu ieguldījumu plūsmai no ES uz kontinentālo Ķīnu un otrādi. Tam par iemeslu ir Honkongas tuvums Ķīnai un stabilie uzņēmējdarbības sakari ar kontinentālo Ķīnu, augstas kvalitātes pakalpojumu sniedzēju pieejamība tādās nozarēs kā finanses, grāmatvedība un tieslietas, kā arī tas, ka Honkongā tiek izvietots arvien vairāk ES un kontinentālās Ķīnas uzņēmumu. Turklāt Honkonga ir ideāls forums, lai piesaistītu kapitālu ieguldījumiem un uzņēmējdarbības paplašināšanai, izmantojot gan IPO, gan otros sarakstus vai obligāciju (tostarp RMB denominēto obligāciju) emisijas. Piektā strukturētā dialoga sanāksme starp Eiropas Savienību un Honkongas ĪPA valdību notika Honkongā 2011. gada 8. decembrī. Sanāksmē tika apspriesti daudzi jautājumi – gan ekonomiskās attiecības, tostarp tirdzniecība un ieguldījumi, gan aviācija, vide, pētniecība, tehnoloģija, inovācija un sadarbība izglītības jomā, finanšu pakalpojumi, konkurences tiesību akti, tradicionālā Ķīnas medicīna, emisiju kvotu tirdzniecība un klimata pārmaiņas, gan arī muitas jautājumi. Abas puses norādīja, ka to tirdzniecības un ekonomiskās attiecības ir turpinājušas attīstīties un padziļināties un divpusējā tirdzniecība ir stabili atgriezusies tajā līmenī, kādā tā bija pirms 2008.–2009. gada krīzes. Tehniskā līmenī turpinājās konstruktīvi sakari saistībā ar finanšu pakalpojumu nozares regulējuma reformu, testēšanu un sertifikāciju. Strukturētais dialogs ir stabila platforma, kas ļauj ES un Honkongai paplašināt savas attiecības. Turklāt ES aizvien ir apņēmības pilna turpināt skaidrojošas sarunas par iespējamu sadarbību nodokļu uzlikšanas uzkrājumiem jomā. Neraugoties uz 2010. gada vienošanos starp Eiropas Komisiju un Honkongu par to, kā atjaunot ES un Honkongas divpusējo gaisa pārvadājumu pakalpojumu nolīgumu tiesisko noteiktību, panākts vien ierobežots progress divpusējās sarunās starp Honkongu un attiecīgajām ES dalībvalstīm. Nolūkā izbeigt tiesisko nenoteiktību, ir ļoti vēlams, lai Honkonga pabeigtu grozījumus savā gaisa pakalpojumu sniegšanas kārtībā ar visām attiecīgajām ES dalībvalstīm – vai nu divpusējas sarunās, vai noslēdzot „horizontālu nolīgumu” ar ES. 2011. gadā pieauga augsta līmeņa vizīšu skaits starp Eiropas Savienības iestādēm un Honkongas ĪPA, svarīgākā no tām bija ES Padomes priekšsēdētāja Van Rompeja un Honkongas galvenās amatpersonas Donald Tsang augsta līmeņa tikšanās septembrī, kā arī tikšanās ar ārējās tirdzniecības komisāru Karelu de Gihtu. Paplašinājās arī sakari ministru līmenī – maijā Honkongu apmeklēja komisāre Hēdegorda (Klimata pārmaiņu novēršana), lai uzstātos ar programmatisku runu Pasaules konferencē par patēriņa jautājumiem, bet oktobrī Briseli apmeklēja Honkongas tieslietu sekretārs Wong Yan Lung, lai tiktos ar Komisijas priekšsēdētāja vietnieci un tiesiskuma, pamattiesību un pilsonības komisāri Redingu. Regulāras augstāko amatpersonu vizītes ir palīdzējušas uzturēt būtiskus sakarus kopīgu interešu jomās, tostarp finanšu pakalpojumu regulējuma un pretkorupcijas pasākumu jomā. Arī Eiropas Parlamenta deputātu delegācijas ir viesojušās Honkongā un devušas ieguldījumu mūsu sadarbības stiprināšanā. Turpināja pieaugt skaita ziņā un kļuva daudzveidīgākas Eiropas Savienības uzņēmējdarbības informācijas programmas Honkongai un Makao (EUBIP) darbības, ko līdzfinansē Eiropas Komisija un pārvalda Eiropas Tirdzniecības palāta Honkongā. Prioritāte 2011. gadā tika piešķirta valsts parāda krīzei Eiropā, finanšu pakalpojumu noteikumiem, CEPA, vides un klimata pārmaiņām, kā arī tirdzniecības attiecībām starp ES un Ķīnu. EUBIP uzņēmējdarbības padomes, kas izveidotas nozarēs, kurās Eiropas uzņēmumi un ražotāji ir izvirzījušies priekšgalā, piemēram, informācijas un komunikācijas tehnoloģiju (IKT) un finanšu pakalpojumu nozarē, turpināja sniegt būtisku ražotāju ieguldījumu mūsu starpvaldību dialogā. EUBIP aizvien ir labs veids, kā padziļināt saprašanos starp ES un Honkongas uzņēmējiem. Lai sakarus ar Honkongu padarītu vēl ciešākus, ES un Honkongā pārstāvētās ES dalībvalstis ir izvērsušas plašākus publiskās diplomātijas pasākumus, lai popularizētu ES Honkongā un sniegtu vairāk zināšanu un informācijas par ES politikas jomām, tostarp tirdzniecības un regulējuma politikas jomām, enerģētiku un klimata pārmaiņām, finanšu pakalpojumu regulējumu, muitas jautājumiem, dzimumu līdztiesības politiku, kultūru dialogu, kā arī par ES lomu pasaulē. Tās ir arī cieši sadarbojušās, lai stiprinātu tiešus personiskos kontaktus un veicinātu akadēmisko apmaiņu, rīkojot tādus kopīgus pasākumus kā ES izglītības izstādi un ES filmu festivālu. ES 2011. gada beigās izsludināja uzaicinājumu iesniegt priekšlikumus ES Akadēmiskajai programmai Honkongā, kas norisināsies laikā no 2012. gada līdz 2015. gadam. Tās galvenais mērķis ir izvērst informatīvos pasākumus, lai popularizētu ES un stiprinātu akadēmisko sadarbību ar ES augstākās izglītības iestādēm, tostarp rosinot vairāk zinātnieku un studentu studēt ar ES saistītus jautājumus un veikt pētījumus par tiem. ES arī turpmāk kops savas attiecības ar Honkongas ĪPA, paplašinās ekonomiskos un tirdzniecības sakarus, stiprinās sadarbību un uzņēmējiem un pilsonisko sabiedrību un veicinās mobilitāti un sakarus ar Honkongas iedzīvotājiem. [1] Visi ekonomikas dati attiecībā uz Honkongu ir oficiālie statistikas dati, ko izdod Honkongas Uzskaites un statistikas departaments. [2] Avots: Honkongas Finanšu pakalpojumu un Valsts kases birojs. [3] Saskaņā ar Hong Kong Stock Exchange and Clearing Ltd. (HKEx) Hang Seng indekss 2011. gada beigās bija 18434. [4] Saskaņā ar HKEx datiem kopējais piesaistītais pašu kapitāls, tostarp jaunu akciju emisija un darbības pēc kotēšanas biržā Main Board un Growth Enterprise Market 2011. gadā samazinājās par 42,6 % līdz 488,3 miljardiem Honkongas dolāru. Šajā kopsummā ar IPO piesaistīto līdzekļu summa samazinājās par 41,8 % līdz 258,9 miljardiem Honkongas dolāru. [5] Avots: Honkongas Monetārā iestāde, līdz 2011. gada pirmajai pusei. [6] Avots: Honkongas Monetārā iestāde. [7] Avots: Honkongas Imigrācijas departaments. [8] Avots: Honkongas Uzskaites un statistikas departaments.